b'\n_START_ARTICLE_\nSegona guerra de Mysore\n_START_SECTION_\nAntecedents\n_START_PARAGRAPH_\nHaidar Ali governava Mysore (encara que no tenia el t\xc3\xadtol de rei). Picat pel que considerava un incompliment brit\xc3\xa0nic durant una guerra anterior contra els marathes (tres guerres en les quals va lluitar i va perdre entre 1764 i 1772 contra Madhavrao Peshwa), Haidar Ali establia una alian\xc3\xa7a amb Fran\xc3\xa7a per buscar la revenja contra els brit\xc3\xa0nics. A la declaraci\xc3\xb3 de guerra de Fran\xc3\xa7a contra Gran Bretanya el 1778, la Companyia Brit\xc3\xa0nica de les \xc3\x8dndies Orientals (llavors fermament atrinxerada a Chennai) decidia expulsar als francesos de l\'\xc3\x8dndia, prenent els pocs enclavaments i possessions franceses que quedaven al subcontinent. La companyia comen\xc3\xa7ava per capturar Pondicherry i alguns altres establiments francesos el 1778. Llavors capturaren el port franc\xc3\xa8s de Mah\xc3\xa9 a la costa Malabar el 1779. Mah\xc3\xa9 era de gran import\xc3\xa0ncia estrat\xc3\xa8gica per Haidar Ali, que rebia all\xc3\xad els prove\xc3\xafments francesos d\'armes i municions, i Haidar ja havia advertit als brit\xc3\xa0nics que estaven sota la seva protecci\xc3\xb3, i a m\xc3\xa9s havia proporcionat tropes per la seva defensa. Haidar comen\xc3\xa7ava a formar una confederaci\xc3\xb3 contra els brit\xc3\xa0nics, que, a m\xc3\xa9s a m\xc3\xa9s de Fran\xc3\xa7a, inclo\xc3\xafa els marathes i el nizam d\'Hyderabad.\n_START_SECTION_\nGuerra\n_START_PARAGRAPH_\nEl juliol de 1780 Haidar enva\xc3\xafa el Carn\xc3\xa0tic amb un ex\xc3\xa8rcit de 80.000 homes, principalment cavalleria. Baixava pels passos del Ghats Orientals, cremant pobles per l\'am\xc3\xad, abans de posar setge als forts brit\xc3\xa0nics d\'Arcot septentrional. Els brit\xc3\xa0nics responien enviant una for\xc3\xa7a de 5.000 homes per al\xc3\xa7ar els setges. De seu camp a Arcot, Haidar va enviar part del seu ex\xc3\xa8rcit sota la comanda del seu fill gran, Tipu Sultan, per interceptar una for\xc3\xa7a brit\xc3\xa0nica des de Guntur enviada per refor\xc3\xa7ar l\'ex\xc3\xa8rcit del coronel Hector Munro 233\xc2\xa0km al nord de Madr\xc3\xa0s. Al mat\xc3\xad del 10 de setembre de 1780, la for\xc3\xa7a brit\xc3\xa0nica procedent de Guntur sota comandament del coronel William Baillie va caure sota intens foc de les forces de Tipu prop de Pollilur. Baillie va organitzar la seva for\xc3\xa7a en formaci\xc3\xb3 quadrada llarga i va comen\xc3\xa7ar a moure\'s lentament cap endavant. No obstant la cavalleria de Haider va travessar el front de la formaci\xc3\xb3, infligint moltes v\xc3\xadctimes i va obligar a Baillie a rendir-se. De la for\xc3\xa7a brit\xc3\xa0nica de 3.820 homes van morir 336. Es va considerar que la derrota fou la m\xc3\xa9s important de la Companyia de les \xc3\x8dndies Orientals al subcontinent en aquella \xc3\xa8poca. Munro va reaccionar davant la derrota retirant-se a Madr\xc3\xa0s, abandonant el seu bagatge i llen\xc3\xa7ant els seus canons al dip\xc3\xb2sit d\'aigua que hi havia a Conjeevaram, una ciutat petita aproximadament a 50\xc2\xa0km al sud de Madr\xc3\xa0s._NEWLINE_En comptes d\'aprofundir en la vict\xc3\xb2ria i continuar cap a una vict\xc3\xb2ria decisiva a Madr\xc3\xa0s, Haidar Ali en canvi va reprendre el setge a Arcot, que va conquerir el 3 de novembre. Aquesta decisi\xc3\xb3 donava temps al brit\xc3\xa0nics de consolidar les seves defenses al sud, i a l\'enviament de refor\xc3\xa7os a Madr\xc3\xa0s sota comandament de Sir Eyre Coote._NEWLINE_Coote, encara que rebutjat cap a Chidambaram, va derrotar a Haidar Ali tres vegades en les successives batalles de Porto Novo, Pollilur (segona, el 1781) i Sholinghur, mentre que Tipu es veia for\xc3\xa7at a al\xc3\xa7ar el setge de Wandiwash, i l\'assetjada Vellorefou aprovisionada. L\'arribada de Lord George Macartney com a governador de Madr\xc3\xa0s a l\'estiu de 1781 va portar not\xc3\xadcies de la guerra amb la rep\xc3\xbablica Batava (Quarta guerra Anglo-Holandesa). Macartney va ordenar la presa dels establiments holandesos a l\'\xc3\x8dndia, i els brit\xc3\xa0nics van entrar al principal establiment de Negapatam despr\xc3\xa9s de tres setmanes de setge, el novembre de 1781, derrotant a les defenses locals que inclo\xc3\xafen 2.000 homes d\'Haidar Ali. Aix\xc3\xb2 va for\xc3\xa7ar a Haidar Ali a adonar-se que mai podria derrotar completament un poder que tenia el domini de la mar, ja que el suport naval brit\xc3\xa0nic va ser decisiu a la vict\xc3\xb2ria. _NEWLINE_El desembre de 1781 Tipu va capturar Chittur de mans brit\xc3\xa0niques. Tipu tamb\xc3\xa9 va derrotar al coronel Braithwaite a Annagudi prop de Tanjore (18 de febrer de 1782). Aquest ex\xc3\xa8rcit constava de 100 europeus, 300 homes de cavalleria, 1400 sipais i 10 peces d\'artilleria. Tipu va capturar tot els canons i tot el destacament sencer fou fet presoner. Aquestes operacions donaren experi\xc3\xa8ncia militar valuosa a Tipu, cosa que va esdevenir m\xc3\xa9s important despr\xc3\xa9s que Haidar va morir el desembre de 1782._NEWLINE_Durant l\'estiu de 1782 oficials de la Companyia a Bombai van enviar tropes addicionals a Tellicherry, de d\'on comen\xc3\xa7aren operacions en contra dels establiments de Mysore a la costa Malabar. Haidar va enviar a Tipu amb una for\xc3\xa7a nombrosa per contrarestar aquesta amena\xc3\xa7a, i aquest va aconseguir un \xc3\xa8xit sobre els brit\xc3\xa0nics a Panianee quan es va assabentar de la sobtada mort d\'Haidar (d\'un c\xc3\xa0ncer). La sortida precipitada de Tipu de l\'escena proporcionava una mica d\'alleujament a la for\xc3\xa7a brit\xc3\xa0nica, per\xc3\xb2 els oficials de Bombai enviaren altres refor\xc3\xa7os al Malabar manat pel general Matthews a finals de desembre del 1782 per alleujar la situaci\xc3\xb3 quan encara no sabien que Haidar havia mort. Quan reberen aquesta not\xc3\xadcia, immediatament ordenaren a Matthews que creu\xc3\xa9s els Ghats Occidentals per prendre Bednore, orde que aquest es va sentir obligat a obeir tot i la manca d\'una posici\xc3\xb3 militar s\xc3\xb2lida per cobrir l\'esfor\xc3\xa7. Despr\xc3\xa9s de la batalla de Hyderghur va foragitar a les forces de Mysores del Ghats i va conquerir Bednore, que es va rendir. Matthews havia sobreest\xc3\xa8s massa les seves l\xc3\xadnies de subministrament i aviat va quedar assetjat a Bednore per Tipu, i for\xc3\xa7at a rendir-se. Matthews i altres oficials foren portats a Seringapatam, on es suposa presumptament que se\'ls va matar en captivitat._NEWLINE_A la costa est, un ex\xc3\xa8rcit dirigit pel general James Stuart marxava des de Madr\xc3\xa0s per abastir les fortificacions assetjades i disputar Cuddalore, on forces franceses havien arribat i s\'havien unit amb les de Mysore. Stuart va assetjar Cuddalore tot i que les forces eren gaireb\xc3\xa9 iguals en nombre. La flota francesa del Baillie de Suffren va aconseguir refusar a la flota brit\xc3\xa0nica, i desembarcava infanteria de marina per ajudar en la defensa de Cuddalore. Tanmateix, quan es va saber que s\'havia signat una pau preliminar entre Fran\xc3\xa7a i la Gran Bretanya, el setge es va acabar. El general Stuart, que tenia disputes personals amb Lord Macartney, fou finalment cridat a Anglaterra._NEWLINE_Els brit\xc3\xa0nics van capturar Mangalore el mar\xc3\xa7 de 1783, per\xc3\xb2 Tipu va portar el seu ex\xc3\xa8rcit principal all\xc3\xad, i despr\xc3\xa9s de recobrar Bednore, assetjava i finalment capturava Mangalore. Alhoraes reubnien les tropes de l\'ex\xc3\xa8rcit de Stuart amb les del coronel Fullarton a la regi\xc3\xb3 Tanjore, on van assetjar Palghautcherry i el novembre entraven a la fortalesa de Palakkad, i tot seguit a Coimbatore trobant poca resist\xc3\xa8ncia.\n_START_SECTION_\nTractat de Mangalore\n_START_PARAGRAPH_\nDurant aquest temps els oficials de la Companyia rebien ordres de Londres per acabar la guerra, i entraven en negociacions amb Tipu. D\'acord amb un alto el foc preliminar, al Coronel Fullarton se li ordenava que abandon\xc3\xa9s totes les seves conquestes recents. Tanmateix, a causa d\'al\xc2\xb7legacions que Tipu violava els termes de l\'alto el foc a Mangalore, Fullarton va romandre a Palghautcherry. El 30 de gener de 1784 la guarnici\xc3\xb3 de Mangalore es rendia a Tipu, havent perdut la meitat dels seus integrants principalment per fam i per l\'escorbut._NEWLINE_La guerra es va acabar l\'11 de mar\xc3\xa7 de 1784 amb la signatura del Tractat de Mangalore, en el qual els dos costats acceptaven restaurar un a l\'altre les terres conforma a la situaci\xc3\xb3 pr\xc3\xa8via a la guerra (statu quo ante bellum). El tractat \xc3\xa9s un document important en la hist\xc3\xb2ria de l\'\xc3\x8dndia, perqu\xc3\xa8 era la darrera ocasi\xc3\xb3 en qu\xc3\xa8 un poder indi dictava termes als brit\xc3\xa0nics, a qui s\'ordenava des de Londres que negociessin una pau. Warren Hastings l\'anomenava una pacificaci\xc3\xb3 humiliant, i apel\xc2\xb7lava al rei Jordi i al Parlament per castigar el govern de Madr\xc3\xa0s perqu\xc3\xa8 "la fe i honor de la naci\xc3\xb3 brit\xc3\xa0nica per parts iguals s\'havien violat." El poble brit\xc3\xa0nic no van engolir b\xc3\xa9 aquesta humiliaci\xc3\xb3 i aix\xc3\xb2 va preparar el cam\xc3\xad a les seg\xc3\xbcents guerres._NEWLINE_El gran avantatge a Tipu era l\'impacte psicol\xc3\xb2gic de la seva vict\xc3\xb2ria amb els brit\xc3\xa0nics. El mode de conclusi\xc3\xb3 era altament satisfactori per a ell. L\'anada del comissionat de Madr\xc3\xa0s a Mangalore per obtenir la pau va fer dir a Munro que tals indignitats eren tant contr\xc3\xa0ries als brit\xc3\xa0nics que calien pocs esfor\xc3\xa7os per rebutjar el Tractat.\n_START_SECTION_\nSeq\xc3\xbceles\n_START_PARAGRAPH_\nAquest fou la segona de les quatre guerres amb Mysore, que finalment van acabar amb control brit\xc3\xa0nic sobre la major part de l\'\xc3\x8dndia del sud. D\'acord amb els termes del Tractat de Mangalore, els brit\xc3\xa0nics no participarien en el conflicte entre Mysore i els seus ve\xc3\xafns, l\'Imperi Maratha i el Nizam d\'Hyderabad que va comen\xc3\xa7ar el 1785.'